Fl-aħħar jiem kellna varjetà kbira ta' aħbarijiet mid-dinja tal-Formula 1 b'mod partikolari fejn jidħol il-futur ta' aspetti differenti ta' dan l-isport. Fost l-oħrajn, kompla d-dibattitu dwar x'se jiġri mill-Gran Premju tal-Ġermanja li fl-aħħar snin esperjenza deklin fl-attendenza li poġġiet it-tellieqa fil-perikoli. Barra minn hekk, kellna informazzjoni ġdida dwar l-introduzzjoni tas-sistema Halo kif ukoll ir-roti l-ġodda li se jidebuttaw fl-2017. It-tmiem tal-Gran Premju tal-Ġermanja? Bl-ewwel aħbar tagħna se nkomplu fejn ħallejna l-ġimgħa li għaddiet, jiġifieri l-Gran Premju tal-Ġermanja. Nhar il-Ħadd li għadda għajnejn id-dilettanti ma kinux biss fuq it-traċċat imma anki lejn l-istands. Fil-jiem tal-provi u l-kwalifiki kien hemm attendenza fjakka ħafna. Dan il-fatt kien sors ta' inkwiet għall-organizzaturi li kienu ilhom jilmentaw li n-nuqqas ta' konkorrenza tad-dilettanti għall-biljetti poġġiethom f'sitwazzjoni prekarja li tista' saħansitra ġġegħlhom jirtiraw liċ-ċirkwit mill-kalendarju tal-Formula 1 fil-ġejjieni. Pass estrem ta' din ix-xorta rajnih isir s-sena li għaddiet mill-amministraturi tan-Nurburgring li ħallew il-kalendarju mingħajr gran premju fil-Ġermanja għall-ewwel darba f'diversi snin. L-amministraturi ta' Hockenheim kienu qed jittamaw għal żieda fl-attendenza kkumparata mas-snin li għaddew biex ma jkollhomx jieħdu l-istess deċiżjoni li ħadu tan-Nurburgring. Skont l-istatistiċi li ġew ippubblikati kmieni din il-ġimgħa, dan l-avvanz wasal. Però jidher ma kienx kbir daqs kemm mixtieq hekk kif l-attendenza telgħet minn 52,000 għal madwar 57,000 biss. Sabiex wieħed jagħti ftit kuntest, Hockenheim jiflaħ madwar 120,000 spettatur. Fil-ġimgħat li għaddew, l-amministraturi taċ-ċirkwit kienu sostnew li jridu jbiegħu tal-inqas 70,000 biljett għat-tellieqa biex din tkun vijabbli. Għaldaqstant, l-attendenza tal-Ħadd trid tkun meqjusa bħala waħda diżappuntanti u li ħalliet liċ-ċirkwit fix-xifer tal-irdum. Dan in-nuqqas ta' interess min-naħa tad-dilettanti Ġermaniżi jidher li huwa marbut mal-assenza ta' Michael Schumacher. Minkejja li l-Ġermanja kellha lil Sebastian Vettel bħala kampjun tas-sewwieqa bejn l-2010 sal-2013 u lill-Mercedes fil-quċċata tal-klassifika tat-timijiet għal diversi snin, ħadd minnhom ma rnexxielu jiġbed l-interess li ġab miegħu Schumacher. Barra minn hekk, Bernie Ecclestone u l-FOM żiedu bil-kbir il-miżati biex ċirkwit jagħmel parti mill-kalendarju tal-Formula 1. Dawn iż-żewġ fatturi kellhom effett negattiv ferm fuq dawn iċ-ċirkwiti Ġermaniżi li llum il-ġurnata ma jidhrux li għadhom vijabbli. B'hekk, is-sitwazzjoni bħalissa hija li, jekk ma jkunx hemm intervent li jagħti spinta lill-Formula 1 fil-Ġermanja, hemm ċans tajjeb li n-Nurburgring ma jirritornax bl-2017. Hockenheim hija mistennija li tkun fuq il-kalendarju tal-2018 hekk kif hija marbuta b'kuntratt mal-FOM. Madankollu, mingħajr il-possibbiltà ta' dħul finanzjarju tajjeb hemm ċans li dan l-kuntratt ma jiġġeddidx. Alternattivi għall-Halo Kif irrappurtajna l-ġimgħa li għaddiet, ħaġa li żgur mhux se naraw fl-2017 hija l-introduzzjoni tas-sistema Halo. Din ir-raġġiera protettiva kienet se titqiegħed madwar il-kabina tas-sewwieqa biex tilqa' għal impatti bħal dawk li swew il-ħajja ta' Jules Bianchi. Madankollu, fit-28 ta' Lulju l-iStrategy Group għażel li jipposponi l-implimentazzjoni ta' din is-sistema. Din il-ġimgħa sirna nafu biċċa aħbar oħra dwar id-dibattitu li seħħ wara l-kwinti hekk kif Charlie Whiting, il-persuna responsabbli mis-sigurtà fuq iċ-ċirkwiti, żvela alternattiva oħra li kienet ikkunsidrata. Is-sistema in kwistjoni, li ġiet deskritta bħala 'active cockpit safety system', tiskatta awtomatikament f'każ ta' inċident b'mod simili kif jagħmlu l-airbags f'karozzi kummerċjali. Madankollu, Whiting sostna li huwa ma jħossx li din is-soluzzjoni hija prattika hekk kif jista' jkun hemm sitwazzjoni fejn xi ħaġa ttir direttament fuq is-sewwieq. Għaldaqstant, dan l-impatt ma jkunx irreġistrat fil-ħin mill-vettura. Huwa semma wkoll il-possibbiltà li jkun hemm sistema li tkun attivata mis-sewwieq stess. Però, anki hawnhekk huwa kien xettiku li sewwieq se jkollu biżżejjed ħin biex jirreġistra l-periklu u jagħfas buttuna. Dawn l-oġġezzjonijiet ifissru li s-sistema Halo għadha l-favurita fost il-kandidati attwali. Il-pjan attwali huwa li din tkun introdotta fl-2018. Madankollu, hemm ċertu ammont ta' xettiċiżmu dwar il-prattiċità tagħha li jistgħu jwasslu għal aktar dewmien. Fażi ġdida Min-naħa l-oħra, ħaġa li se naraw fl-2017 hija l-introduzzjoni ta' roti uwsa li għandhom l-għan li jżidu l-qabda u l-veloċità tal-vetturi. Din il-ġimgħa rajna fażi ġdida tal-preparazzjoni ta' dawn ir-roti tidħol fis-seħħ hekk kif il-Ferrari u r-Red Bull ippruvaw verżjonijiet differenti ta' dawn ir-roti bi prova. It-timijiet wettqu dawn it-testijiet it-traċċati ta' Fiorano u Mugello bejn it-Tnejn u l-Ħamis b'vetturi antiki li ġew immodifikati biex ikollhom karatteristiċi simili għal dawk li se naraw fl-2017. Il-Pirelli għamluha ċara li l-iżvilupp ta' dawn ir-roti għadha 'l bogħod biex tiġi ffinalizzata. Fil-fatt f'Settembru huwa mistenni li naraw sessjonijiet ta' prova oħra kemm mill-Ferrari, kif ukoll mill-Mercedes. Minkejja li dawn it-testijiet qegħdin isiru bl-involviment dirett ta' tliet timijiet biss, il-Pirelli wegħdu li se jagħtu l-informazzjoni kollha miġbura lit-timijiet kollha biex ħadd ma jkollu vantaġġi f'termini ta' żvilupp. Button jew Perez? Fl-aħħar jiem bdew jidhru xi ftit tas-sinjali ta' frustrazzjoni min-naħa tad-diriġenza tal-Williams fil-konfront ta' Jenson Button. Dan hekk kif id-Deputy Team Principal tagħhom Claire Williams saħqet li hemm limitu ta' kemm huma jistgħu jistennew lis-sewwieq Brittaniku jiddeċiedi dwar il-futur tiegħu. L-eks kampjun tad-dinja ilu jissemma bħala sostitut possibbli għal Felipe Massa hekk kif il-Brażiljan riesaq lejn tmiem il-kuntratt tiegħu. Madankollu, il-McLaren kemm-il darba qalu m'għandhomx l-intenzjoni li jiddeċiedu jżommux lil Button, li wkoll qiegħed fl-aħħar sena tal-kuntratt tiegħu, qabel Settembru. Madankollu, minn kliem Williams wieħed jeħodha li t-tim ibbażat f'Grove m'għandux l-intenzjoni li jidħol fl-aħħar fażi ta' dan l-istaġun mingħajr idea ċara ta' min se jsuq ma' Valtteri Bottas fl-2017. Possibbiltà li ssemmiet fl-aħħar jiem kienet li il-Williams imorru għal Sergio Perez li qiegħed ikollu staġun ieħor pożittiv mal-Force India. It-team principal ta' dan it-tim Vijay Mallya diġà għamilha ċara li l-Messikan huwa marbut magħhom b'kuntratt li jkopri anki l-2017. Però, dan ma jeskludix il-possibbiltà li jista' jkun hemm xi ftehom finanzjarju bejn iż-żewġ timijiet biex iħoll lil Perez mill-obbligi attwali tiegħu. Se narawh fil-Belġju? Sewwieqa ieħor li qiegħed jipprova jiċċara l-futur tiegħu huwa Rio Haryanto. Huwa jagħmel parti mill-kategorija magħrufa bħala 'pay drivers' jiġifieri sewwieq li jħallas biex jikseb post ma' tim. Skont rapporti li dehru fil-midja sportiva, dan is-sewwieq Indoneżjan kellu l-appoġġ finanzjarju biex iwasslu biss sal-Gran Premju tal-Ungerija. Wara ħafna negozjati, ir-rappreżentanti tiegħu rnexxielhom jestendu din il-parteċipazzjoni sat-tellieqa tal-Ġermanja. Madankollu, hemm dubji kbar dwar kemm din il-permanenza se testendi ruħha sal-Gran Premju tal-Belġju. Għaldaqstant, ir-rappreżentanti ta' Haryanto qegħdin iwittxu b'ħerqa kbira sponsors li jistgħu jagħtuh il-fondi li għandu bżonn. Jekk dawn in-egozjati ma jirnexxux hemm ċans li jeħodlu postu s-sewwieq ta' riserva tar-Renault Esteban Ocon illi għandu esperjenza jsuq vetturi b'maġni Mercedes bħall-Manor. Isem ieħor li qiegħed jissemma huwa dak ta' Stoffel Vandoorne, is-sewwieq ta' riserva tal-McLaren. Madankollu, hemm dubji kbar kemm dan is-sewwieq Belġjan se jaċċetta li jsuq għal tim żgħir daqs il-Manor meta diġà wera li għandu l-potenzjal li jikkompeti għal post mat-timijiet ewlenin.